Namunasida doping aniqlangan argentinalik dzyudochining Rio–2016 Paralimpiya o‘yinlaridagi natijasi bekor qilindi

Xalqaro paralimpiya qo‘mitasi (XPQ) antidoping qoidalarini buzganligi uchun argentinalik dzyudochi Xorxe Lensinaning Rio–2016 Paralimpiya o‘yinlarida qayd etgan natijasini bekor qildi. Bu haqda “TASS” xabar bermoqda.

Argentinalik dzyudochi -90 kilogramm vazn toifasida ishtirok etib, yettinchi o‘rinni egallagan edi. Argentinalik sportchidan 8-sentabr kuni olingan doping namunasi klomifen moddasiga ijobiy chiqdi. Natijada u akkreditatsiyadan mahrum qilinib, olimpiya shaharchasini tark etdi.
Lensina vaqtincha barcha musobaqalardan chetlatildi. Uning ishi kelgusi surishtiruv uchun Ko‘zi ojiz sportchilar xalqaro assotsiatsiyasi va Paradzyudo xalqaro federatsiyasiga topshirildi.